
Татарстан Республикасы Рәисе Рөстәм Миңнеханов Кытайда Цзилинь провинциясе Губернаторы Ху Юйтин белән очрашты.

ТР Рәисе Губернаторга җылы кабул итүләре һәм провинциянең сәнәгать һәм икътисадый потенциалын өйрәнү мөмкинлеге өчен Татарстан делегациясе өчен оештырылган яхшы, танып белү программасы өчен рәхмәт белдерде.

"Сезне безнең провинциядә сәламләү күңелле. Кытай һәм Россия мөнәсәбәтләрен исәпкә алып, бигрәк тә Си Цзиньпин һәм Владимир Путин арасында, хезмәттәшлек өчен яхшы база салынган. Без Россия төбәкләре белән хезмәттәшлеккә җитди игътибар бирәбез", - дип билгеләп үтте Губернатор.

Ул Татарстанның Россиянең икътисадый һәм сәнәгый үсеш алган төбәкләренең берсе һәм делегациянең Цзилиньга визиты ике якның да бизнесларын якынайтырга тиешлегенә игътибар итте.

"Соңгы елларда Россия-Кытай мөнәсәбәтләре моңарчы күрелмәгән дәрәҗәгә җитте. Безнең илләрнең товар әйләнеше үсүен дәвам итә. Безнең илләр лидерларының 2030 елга кадәр икътисадый хезмәттәшлекнең төп юнәлешләрен үстерү планы турындагы уртак белдерүендә товарлар һәм хезмәтләр белән сәүдә күләмен арттыру һәм стратегик юнәлешләр буенча элемтәләрне тирәнәйтү бурычы куелды», - диде Рөстәм Миңнеханов.

Стратегик юнәлешләр мисаллары буларак, ул финанс өлкәсен, сәнәгать-технологик һәм транспорт-логистика тармагын билгеләп үтте.

ТР Рәисе шулай ук быел Россия һәм Кытай дипломатик мөнәсәбәтләрнең 75 еллыгын билгеләп үтәләр, дип искәртте. Татарстан әлеге элемтәләрне ныгытуга үз өлешен кертә. "Татарстанның Кытай провинцияләре белән 7 килешүе һәм муниципаль берәмлекләр арасында күп кенә килешүләре имзаланды. Ел саен товар әйләнеше үсешен билгеләп үтәбез. Татарстанга барлык импортның 60%ы Кытайдан килә", - дип ассызыклады ул.

Рөстәм Миңнеханов Цзилинь провинциясенең Кытайның тиз үсеш алучы төбәкләре арасында бай җир ресурслары булуына игътибар итте. Провинция илнең көньягы һәм төньягы арасында элемтә өчен мөһим транспорт төене булып тора.

Республика Рәисе искәрткәнчә, быел октябрь аенда Казанда БРИКС илләре дәүләт башлыклары очрашуы узачак. Аның сүзләренчә, Рәис Си Цзинпинның Россиягә визиты вакытында Россия белән Кытай арасында сәүдә мөнәсәбәтләренең үсүе, аерым алганда, Татарстан белән берлектә гамәлгә ашырыла торган проектлар аша яхшы үрнәк булачак.

Рөстәм Миңнеханов логистика мәсьәләләренә аерым тукталды. Кытайда Ефәк юлының - "Бер пояс, бер юл" грандиоз проекты гамәлгә ашырыла. Аның кысаларында, шулай ук Евразия икътисадый берлеге планнарын гамәлгә ашыру кысаларында халыкара транспорт-логистика коридорлары булдыру буенча эш алып барыла. Узган ел ахырында „Европа-Көнбатыш Кытай“ транспорт маршруты составында М-12 „Мәскәү – Казан“ тизйөрешле автомобиль юлы сафка кертелде», - дип ассызыклады ул.

Моннан тыш, очрашуда гуманитар өлкәдә хезмәттәшлекне үстерү потенциалы турында фикер алыштылар. Казан федераль университетында Конфуций мәгариф-мәдәният институты эшли. Республикада 2,5 меңгә якын Кытай студенты белем ала. "Фәнни берләшмәләр, югары уку йортлары арасындагы элемтәләрне киңәйтергә, уртак фәнни проектларны гамәлгә ашырырга кирәк", - дип йомгаклады Рөстәм Миңнеханов сүзен.
Татарстан Рәисе Кытайда Цзилинь провинциясе Губернаторы белән очрашты